
Propunerii legislative de modificare şi completare a Ordonanţei Guvernului 

nr.2/2001 privind regimul juridic al contravenţiilor şi al altor acte normative
În conformitate cu prevederile art.95 din Regulamentul Camerei Deputaţilor, republicat, Comisia juridică, de disciplină şi imunităţi a fost sesizată, spre dezbatere în fond, cu propunerea legislativă de modificare şi completare a Ordonanţei Guvernului nr.2/2001 privind regimul juridic al contravenţiilor şi al altor acte normative, trimisă cu adresa nr. Plx. 255/2015 din 16 martie 2015 şi înregistrată în cadrul comisiei sub nr. 4c-11/415/2015 din 17 martie 2015.

Camera Deputaţilor este Cameră decizională, în temeiul dispoziţiilor art.75 alin. (1) din Constituţia României, republicată, şi ale art. 92 alin. (9) pct. 2 din Regulamentul Camerei Deputaţilor, republicat. 
Senatul, în calitate de primă Cameră sesizată, a respins propunerea legislativă, în şedinţa din data de 11 martie 2015.   

Propunerea legislativă are ca obiect de reglementare modificarea următoarelor acte normative:

- Ordonanţa Guvernului nr.2/2001 privind regimul juridic al contravenţiilor – respectiv modul de reglementare a muncii în folosul comunităţii, urmărirea executării sancţiunilor contravenţionale, aspecte privind procedura întocmirii şi comunicării          procesului-verbal de constatare şi sancţionare a contravenţiei;
- vechiul Cod penal – respectiv completarea art. 271 prin care se incriminează ca infracţiune fapta contravenientului care, cu rea voinţă, nu se prezintă la primar pentru luarea în evidenţă şi executarea hotărârii judecătoreşti privind prestarea unei activităţi în folosul comunităţii, se sustrage de la executarea acesteia după începerea activităţii sau nu îşi îndeplineşte îndatoririle ce îi revin la locul de muncă. 
- vechiul Cod de procedură fiscală – modificarea şi completarea art. 141 din Ordonanța Guvernului nr. 92/2003 privind Codul de procedură fiscală, republicată. 
Consiliul legislativ a avizat favorabil propunerea legislativă, cu observaţii şi propuneri, prin avizul cu nr. 1069/29.02.2014. 

Comisia pentru drepturile omului, culte şi problemele minorităţilor naţionale a acordat aviz favorabil propunerii legislative, prin avizul cu nr. 4c-5/218/26 martie 2015.

În conformitate cu prevederile art.61 din Regulamentul Camerei Deputaţilor, republicat,  membrii Comisiei juridice, de disciplină şi imunităţi au examinat propunerea legislativă şi avizele accesorii, în şedinţa din data de 27 ianuarie 2016. La lucrări membrii comisiei au fost prezenţi conform listei de prezenţă.  
În urma dezbaterilor, membrii Comisiei juridice, de disciplină şi imunităţi au constatat următoarele: 

1. Anumite norme propuse instituie reglementări discriminatorii, care încalcă principiul constituţional al egalităţi în drepturi. Astfel, se instituie termene diferite pentru prescripţia aplicării sancţiunii contravenţionale în funcţie de locul unde o persoană îşi are domiciliul sau rezidenţa (art. 13 alin. (11));

2. Sunt încălcate decizii ale Curţii Constituţionale, stabilite în acord cu jurisprudenţa CEDO, cu privire la sarcina probei. Astfel art. 19 alin. (6) are semnificaţia stabilirii, prin lege, a obligaţiei contravenientului de a-şi demonstra nevinovăţia în faţa instanţei, sarcina probei revenindu-i în totalitate în cazul în care formulează plângere împotriva procesului verbal. Or, Curtea Constituţională, în acord cu deciziile CEDO, a subliniat în jurisprudenţa sa, că persoana care a formulat plângere împotriva procesului-verbal de constatare şi sancţionare a contravenţiei nu trebuie să îşi demonstreze nevinovăţia în faţa instanţei de judecată, revenindu-i acesteia din urmă obligaţia de a administra probatoriul necesar stabilirii aflării adevărului.

3. Anumite articole din unele acte normative supuse modificării nu mai sunt în vigoare sau au suferit modificări substanţiale de la data depunerii iniţiativei legislative, iar modificările propuse nu mai au corespondent în actele normative actuale (ex. propunerea de modificare a art. 271 din vechiul Cod penal şi a art. 141 din vechiul Cod de procedură fiscală).       
Ca urmare, membrii Comisiei juridice, de disciplină şi imunităţi au hotărât, cu unanimitate de voturi, să propună plenului Camerei Deputaţilor respingerea Propunerii legislative de modificare şi completare a Ordonanţei Guvernului nr.2/2001 privind regimul juridic al contravenţiilor şi al altor acte normative. 
În raport cu obiectul şi conţinutul reglementării, propunerea face parte din categoria legilor organice.

              PREŞEDINTE,                                                                      SECRETAR,           
         Bogdan Liviu Ciucă                                                    Sorin Constantin STRAGEA

